b'\n_START_ARTICLE_\nMiha Avanzo\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8dani osnovni \xc5\xa1oli (Osnovna \xc5\xa1ola Frana Levstika \xe2\x80\x93 njegova u\xc4\x8diteljica je bila pisateljica Branka Jurca - in kasneje Osnovna \xc5\xa1ola Mirana Jarca) in gimnaziji Be\xc5\xbeigrad je \xc5\xa1tudiral angle\xc5\xa1\xc4\x8dino in sloven\xc5\xa1\xc4\x8dino na Filozofski fakulteti v Ljubljani._NEWLINE_Avanzo, anglist, pesnik in prevajalec, se je lotil prevajanja \xc5\xbee kot srednje\xc5\xa1olec, ko je prevajal pesmi iz u\xc4\x8dnega programa angle\xc5\xa1\xc4\x8dine. Kasneje je za\xc4\x8del prevajati dela ameri\xc5\xa1kih avtorjev, kot so Charles Bukowski, William S. Burroughs, William Blake, Sylvia Plath, Williams Carlos in drugi. Ukvarja se z urednikovanjem, prevajanjem in pisanjem._NEWLINE_Od leta 1976 je bil zaposlen v raznih slovenskih ogla\xc5\xa1evalskih agencijah, od leta 1997 dalje pa je svobodni knji\xc5\xbeevnik in prevajalec. _NEWLINE_Prevaja tako ameri\xc5\xa1ko, kakor tudi angle\xc5\xa1ko prozo in poezijo.\n_START_SECTION_\nDelo\n_START_PARAGRAPH_\nObjavil je tri pesni\xc5\xa1ke zbirke: Pravica skazica (1973), Deklice (1975), Marnje (1978), ter s Francijem Zagori\xc4\x8dnikom sestavil antologijo 125 pesmi (izbor Tribuninega pesni\xc5\xa1tva 1965 - 1970). Za njegove pesmi so zna\xc4\x8dilni motivi iz vsakdanjega \xc5\xbeivljenja, hudomu\xc5\xa1na erotika in motiv pesni\xc5\xa1kega ustvarjanja. Urejal je nekaj antologij in priloge  Mladine (Mlada pota, Tribuna in Problemi); v letih 1981-83 je bil glavni urednik._NEWLINE_V Slovenijo je uvedel pesni\xc5\xa1ke plakate. Sam je ustvaril dva, in sicer Kako napi\xc5\xa1e\xc5\xa1 pesmico leta 1973 in Mija, Katja, Dragana, vsi leta 1975. Pesem iz zbirke Pravica skazica z naslovom Kako napi\xc5\xa1e\xc5\xa1 pesmico je objavljena tudi v Berilu za 8. razred osnovne \xc5\xa1ole. Sestavil je Antologijo ameri\xc5\xa1ke poezije 20. stoletja in prevedel mnogo knjig.\n_START_SECTION_\nPriznanja in nagrade\n_START_PARAGRAPH_\nKo je bil zaposlen pri ogla\xc5\xa1evalski agenciji Pristop, je leta 1996 dobil Zlato pero v kategoriji publikacije za priro\xc4\x8dnik Nekaj nasvetov za prijazno uporabo mobitela._NEWLINE_Leta 1999 je iz\xc5\xa1el tudi njegov prevod romana Buda iz predmestja angle\xc5\xa1kega pisca Hanifa Kureishija, za katerega je leta 2001 dobil Sovretovo nagrado.'